Document ID: 32014L0064

ΟΔΗΓΊΑ 2014/64/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 15ης Μαΐου 2014
για την τροποποίηση της οδηγίας 64/432/ΕΟΚ του Συμβουλίου όσον αφορά τις ηλεκτρονικές βάσεις δεδομένων που αποτελούν μέρος των δικτύων επιτήρησης στα κράτη μέλη
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη συνήθη νομοθετική διαδικασία (2),
Εκτιμώντας τα ακόλουθα:
(1)
Η οδηγία 64/432/ΕΟΚ του Συμβουλίου (3) εφαρμόζεται στον τομέα του εμπορίου βοοειδών και χοιροειδών εντός της Ένωσης. Η ανωτέρω οδηγία προβλέπει ότι η αρμόδια αρχή ενός κράτους μέλους μπορεί να καθιερώσει σύστημα δικτύων επιτήρησης. Τα δίκτυα αυτά περιλαμβάνουν ηλεκτρονική βάση δεδομένων η οποία πρέπει να περιέχει τουλάχιστον ορισμένα στοιχεία που καθορίζονται στην οδηγία 64/432/ΕΟΚ, περιλαμβανομένου του κωδικού αναγνώρισης κάθε ζώου.
(2)
Ο κανονισμός (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (4), θεσπίζει σύστημα αναγνώρισης και καταγραφής των βοοειδών. Απαιτεί, κατά γενικό κανόνα, τα δύο επίσημα μέσα αναγνώρισης κάθε ζώου να φέρουν τον ίδιο κωδικό αναγνώρισης. Ωστόσο, κατά την αρχική φάση προσαρμογής στη χρήση συσκευών ηλεκτρονικής αναγνώρισης ως επίσημων μέσων αναγνώρισης δεν θα μπορούσε να αποκλειστεί ότι, ενίοτε, ο αρχικός κωδικός αναγνώρισης ενός ζώου δεν θα είναι δυνατόν, λόγω τεχνικών περιορισμών σε σχέση με τη διαμόρφωσή του, να αναπαραχθεί σε συσκευή ηλεκτρονικής αναγνώρισης. Αυτό θα μπορούσε να συμβεί αν οι χαρακτήρες που σχηματίζουν τον κωδικό αναγνώρισης καθιστούν αδύνατη τη μετατροπή του εν λόγω κωδικού σε ηλεκτρονική μορφή. Για τον λόγο αυτό, στον κανονισμό (ΕΚ) αριθ. 1760/2000 προβλέπονται ειδικές μεταβατικές εξαιρέσεις που επιτρέπουν την εφαρμογή συσκευής ηλεκτρονικής αναγνώρισης και σε αυτά τα ζώα, υπό τον όρο να διασφαλίζεται η πλήρης ιχνηλασιμότητα και να είναι δυνατή η ατομική τους αναγνώριση, συμπεριλαμβανομένης της αναγνώρισης της εκμετάλλευσης στην οποία γεννήθηκαν. Η δυνατότητα χρήσης παρόμοιων ηλεκτρονικών συσκευών αναγνώρισης θα πρέπει να αντικατοπτρίζεται στον κατάλογο των στοιχείων των ηλεκτρονικών βάσεων δεδομένων που καθορίζεται στην οδηγία 64/432/ΕΟΚ.
(3)
Για λόγους συνοχής της νομοθεσίας της Ένωσης, ο τύπος ηλεκτρονικής συσκευής αναγνώρισης, αν τοποθετηθεί στα ζώα, θα πρέπει επίσης να προστεθεί στον κατάλογο των στοιχείων που πρέπει να περιλαμβάνονται στις ηλεκτρονικές βάσεις δεδομένων που καθορίζεται στην οδηγία 64/432/ΕΟΚ.
(4)
Κατά συνέπεια, η οδηγία 64/432/ΕΟΚ θα πρέπει να τροποποιηθεί αναλόγως,
ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στο άρθρο 14 παράγραφος 3 μέρος Γ της οδηγίας 64/432/ΕΟΚ, το σημείο 1 αντικαθίσταται ως εξής:
«1.
Για κάθε ζώο:
-
τον αποκλειστικό αριθμό ή τους αποκλειστικούς κωδικούς αναγνώρισης, για τις περιπτώσεις των άρθρων 4 παράγραφος 1, 4β, 4γ παράγραφος 1 και 4δ του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (5),
-
την ημερομηνία γέννησης,
-
το φύλο,
-
τη φυλή ή το χρώμα τριχώματος,
-
τον κωδικό αναγνώρισης της μητέρας ή, στην περίπτωση ζώου που έχει εισαχθεί από τρίτη χώρα, τον αποκλειστικό κωδικό του ατομικού μέσου αναγνώρισης που αποδίδεται στο ζώο από το κράτος μέλος προορισμού σύμφωνα με τον κανονισμό (ΕΚ) αριθ. 1760/2000,
-
τον αριθμό αναγνώρισης της εκμετάλλευσης όπου γεννήθηκε το ζώο,
-
τους αριθμούς αναγνώρισης όλων των εκμεταλλεύσεων στις οποίες παρέμεινε το ζώο και τις ημερομηνίες κάθε αλλαγής εκμετάλλευσης,
-
την ημερομηνία θανάτου ή σφαγής,
-
τον τύπο της ηλεκτρονικής συσκευής αναγνώρισης, αν χρησιμοποιήθηκε στο ζώο.
Άρθρο 2
1. Έως τις 18 Ιανουαρίου 2016, τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία. Ενημερώνουν αμέσως την Επιτροπή σχετικά.
Εφαρμόζουν τα μέτρα αυτά από τις 18 Ιουλίου 2019.
Όταν τα κράτη μέλη θεσπίζουν τα μέτρα που είναι απαραίτητα για τη συμμόρφωση με την παρούσα οδηγία, αυτά περιέχουν αναφορά στην παρούσα οδηγία ή συνοδεύονται από την αναφορά αυτήν κατά την επίσημη δημοσίευσή τους. Ο τρόπος της αναφοράς αυτής αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 15 Μαΐου 2014.

Labels: 1
7
6
12
18
15